b"\n_START_ARTICLE_\nEl \xc3\x9altimo de la Fila\n_START_SECTION_\nPrecedents\n_START_PARAGRAPH_\nAbans de la formaci\xc3\xb3 del grup, els seus dos components van seguir camins paral\xc2\xb7lels a diferents agrupacions musicals. Per la seva banda Manolo Garc\xc3\xada (Poblenou, Barcelona, 1955) comen\xc3\xa7\xc3\xa0 musicalment com a bateria de grups de ball, actuant a bars i festes locals amb conjunts com Materia Gris. Poc despr\xc3\xa9s, unit a altres m\xc3\xbasics com Antonio Fidel o Esteban Mart\xc3\xadn comen\xc3\xa7a a crear un repertori propi, formant-se aix\xc3\xad a Los R\xc3\xa1pidos, grup que sols edit\xc3\xa0 un LP amb la discogr\xc3\xa0fica EMI, R\xc3\xa1pidos, el 1981, disc de pop-rock convencional dels vuitanta. A pesar de les bones cr\xc3\xadtiques, el disc no va tenir suficients vendes i la discogr\xc3\xa0fica no els va publicar un segon \xc3\xa0lbum, del qual ja en tenien la maqueta. Quimi Portet (Vic, 1957), per la seva part, va treballar a diverses agrupacions musicals fins que va formar Kul de Mandril, grup catal\xc3\xa0 que nom\xc3\xa9s va enregistrar unes maquetes en directe a principis dels anys 1980 i un senzill: Jam\xc3\xb3n de mono._NEWLINE_Manolo i Quimi es coneixen al festival Rock de Lluna, el juny de 1981, esdeveniment on tant Los r\xc3\xa1pidos com Kul de mandril eren dos dels grups convidats. Com que Manolo Garc\xc3\xada estava buscant un nou guitarrista per al seu grup, van decidir incorporar-hi Quimi Portet. Durant un temps actuaren a Catalunya, per\xc3\xb2 el grup no trigaria a dissoldre's davant la poca perspectiva d'\xc3\xa8xit._NEWLINE_Componen noves can\xc3\xa7ons i decideixen canviar el nom de la formaci\xc3\xb3 per Los Burros i van fer un LP amb la discogr\xc3\xa0fica Belter, anomenat Rebuznos de amor, amb temes compostos gaireb\xc3\xa9 en exclusiva per Manolo i Quimi, alguns dels quals eren rescatats de les maquetes que no es van publicar de Los R\xc3\xa1pidos. Tot i no tenir \xc3\xa8xit comercial, s\xc3\xad que van deixar algunes can\xc3\xa7ons posteriorment reconegudes i recordades com Huesos, Portugal o Disneylandia, amb un toc molt m\xc3\xa9s original i arriscat que a Los R\xc3\xa1pidos, gr\xc3\xa0cies a la influ\xc3\xa8ncia del car\xc3\xa0cter surrealista de Portet. Malgrat tot, Belter s'enfons\xc3\xa0 i el grup es va buscar la vida amb un nou i definitiu canvi de nom: El \xc3\x9altimo de la Fila."